**Årsberetning Stavsplassen SA 2023**

**Generelt**

Stavsplassen SA har gjennomgått store forandringer som selskap i 2023. Som følge av dårlig økonomi i selskapet gjorde Øyer kommunestyre i møte 26.1 2023, følgende vedtak

Vedtak:

1. **Øyer kommune kjøper eiendom G/bnr 3440-102/65, 42, 44 og 105**

**for inntil kr. 4.500 000**

**2. Kommunedirektøren gis fullmakt til å forhandle kjøpsavtalen.**

**3. Det forutsettes at pant i fast eiendom slettes.**

**4. Kjøpet finansieres ved økt låneopptak.**

**5. Kommunedirektøren legger fram en sak for kommunestyret om kommunens rolle**

**som eier i Stavplassen SA.**

Dette vedtaket medfører at Stavsplassen SA ikke lenger eier noen eiendommer. Nesten all gjeld i selskapet er slettet og selskapet har noe egenkapital. Som regnskapet viser har driften i 2023 gått med stort underskudd. Selskapet har derfor 2024 på seg til å få til sunn drift. Så langt har vi stor tro på at dette skal lykkes. Styrets leder og daglig leder har vært i møte med det nye kommunestyret og redegjort for arbeidet på Stavsplassen.

Det er skrevet en avtale med Øyer kommune om leie av hele anlegget, leiesummen er satt til 11200,- pr. måned. Det legges opp til tradisjonell drift for 2024. Nytt for bruken av anlegget i 2023 var at Venavind rideskole har flytt sin virksomhet til Stav fra Frya. Dette medfører at vi nå har 14 hester fast oppstallet på anlegget. Ridehallen har derfor fått økt bruk og det er mere virksomhet på området i store deler av døgnet. Kommunen leier også tilbake Guttormshall i en begrenset periode til bruk for arbeidssentret, vedproduksjon.

Styret har i samarbeid med næringsutviklingsselskapet SKÅPPÅ gjennomført en strategiprosess for selskapet ut fra de nye forutsetningene. Det ble som resultat av prosessen vedtatt fortsatt satsing rundt de tradisjonelle aktivitetene på området. Spesielt rettet mot hest og hund. Styret mener at en fortsatt satsing knyttet til Stavsmartn er helt avgjørende for økonomisk bærekraftig drift. Matservering har i 2023 vært satt bort til selskapet Lillestrøm Catering AS. Dette har medført noe mindre arbeid for administrasjonen, men antakelig med noe dårligere økonomisk resultat. Dette har heller ikke medført at lokalene har vært benyttet noe mere utover egne arrangement.

De ansatte i selskapet sa opp sine stillinger fra 1.12 2022. Susan Kroken sluttet derfor 28.2 2023 og Eivind Holen Buhaug sluttet i full stilling 31.5 2023. Eivind ble leid inn på timebasis videre framover til ny daglig leder var på plass. Kristine Brustuen ble ansatt i et engasjement som arrangementsmedarbeider fra 19.6 2023 og fram til 30.11 2023. Dette engasjementet er forlenget fram til 30.11 2024. Therese Heramb ble ansatt som ny daglig leder fra 11.9 2023.

**Arrangement**

De tradisjonelle arrangementer ble gjennomført i 2024:

* Hingsteutstilling
* Unghestskue
* Hoppeutstilling
* Trucktreff
* Stavsmartn

I tillegg ble det arrangert, hundeutstillinger, NM i hovslaging, diverse arrangement av Stav kjøre og rideklubb, julemesse ved Stavsplassens venner, BU treff for Innlandet pluss flere mindre sammenkomster.

**Virksomhetens art og beliggenhet**

I forbindelse med salget av eiendommen vil det til årsmøtet bli foreslått en mindre vedtektsendring som viser at selskapet ikke lenger eier eiendommen. Men formålet for Stavsplassen SA vil fortsatt være å utvikle eiendommen for bruk av hest og som et næringsområde for hesteaktiviteter. I den forbindelse har det i 2023 vært tatt initiativ til et nettverksprosjekt knyttet til hest og reiseliv. Dette som et samarbeidsprosjekt med andre hesteaktører i området.

Virksomhetens beliggenhet er på Stavsplassen, Kongsvegen 1638, 2635 Tretten.

**Fortsatt drift**

Den økonomiske situasjonen til Stavsplassen SA vil fortsatt være krevende, noe regnskapet viser. Salget av eiendommen har gitt oss et pusterom, men vi må jobbe hardt for å komme ut med en sunn økonomi framover. Pr. i dag er det godt grunnlag for videre drift

Det har i hele 2023 vært god kontakt med Øyer kommune. Kommunen har vært løsningsorientert i forhold til leieavtaler og videre drift av anlegget. Alle framtidige investeringer må diskuteres med kommunen.

**Arbeidsmiljø**

Arbeidsmiljøet for ansatte synes tilfredsstillende. Det blir jobbet mye i forbindelse med arrangement for å forebygge skader. Alle ansatte, frivillige og dugnadsmedarbeidere er forsikret i tilfelle ulykker.

**Ytre miljø**

Stavsplassen SA har pr i dag ingen forhold ved virksomheten som påvirker det ytre miljø. Ved alle arrangement har et fokus på at de ikke skal forurense hverken ved unødig støy eller på annen måte.

**Redegjørelse for årsregnskapet**

Egenkapitalen er styrket med kr 871.805. Dette skyldes salget av eiendommen. Ordinær drift har også i 2023 gått med stort minus, kr. 1.236.319. Videre drift forutsetter slik vi ser det vesentlig resultatforbedring fra ordinær drift, nøye resultatoppfølging gjennom året og oppfølging mot budsjett.

**Styrets sammensetning**

Trond Carlson Styreleder

Tore Rugsveen Nestleder

Odd Stensrud Styremedlem

Therese Sellevold Carlson Styremedlem

Anne Marie Sveipe Styremedlem fram til 1.10 2023

Håvard Sagheim Varamedlem

Trond Engeland Varamedlem

**Ansatte gjennom året**

Daglig leder Eivind Holen Buhaug 100% stilling fram til 1.6 2023

Arrangementsmedarbeider Susan Kroken 100 % stilling fram til 1.3 2023

Daglig leder Therese Heramb 100 % fast stilling fra 1.9 2023

Arrangementsmedarbeider Kristine Brustuen 100 % engasjement fra 19.6 2023

**Sluttord**

2023 var et spesielt år i Stavsplassen SA sin historie i og med at man måtte selge eiendommen. Året har i stor grad gått med til å gjennomgå nye driftsmodeller og få på plass nye ansatte. Styret håper at vi nå kan få til en bærekraftig drift på anlegget. Anlegget er på mange måter unikt, og sammen med gode ansatte og ikke minst et meget aktivt lokalmiljø som støtter opp under anlegget mener vi at dette skal være mulig.